Þingsályktunartillaga um málefni sveitarfélaga , grein IV . Ég óska íbúum í Austri innilega til hamingju með glæsilega sameiningarkosningu um liðna helgi . Það er einkar mikilvægt hve kosningin var afgerandi í öllum sveitarfélögunum . Ekki síður vil ég hrósa forsvarsmönnum sveitarfélaganna fyrir það hvernig að undirbúningi var staðið . Fyrst voru íbúar spurðir hvort þeir vildu láta reyna á sameiningu , síðan var lögð mikil vinna í að meta innviði og uppbyggingarþörf á hverjum stað , hvaða þjónusta yrði að vera til staðar í hverjum hluta og hvernig stjórnkerfi nýs sveitarfélags ætti að verða . Allan tímann voru íbúar með í ráðum á samráðsfundum , allir gátu komið sínum sjónarmiðum að . Að endingu kusu svo íbúarnir um sameininguna sjálfa . Þetta er hinn eðlilegi og rétti ferill við sameiningu sveitarfélaga og ætti að hámarka líkur á að þær væntingar megi ganga eftir sem við sameininguna eru bundnar . Þessi vinnubrögð verða öðrum örugglega góð fyrirmynd við sameiningar næstu ára . Þetta afhjúpar hins vegar hve langt forysta Sambands íslenskra sveitarfélaga hefur villst af leið frá sínu hlutverki . Í þeirri hrokafullu afstöðu að krefjast þess að haft verði vit fyrir íbúum minni sveitarfélaga og ákvarðað um sameiningar með lagaboði . Íbúum er fyllilega treystandi til að vita hvað þeim er fyrir bestu í þessum efnum . Sameiningar gegn vilja íbúa geta tæplega leitt til farsællar niðurstöðu . Ég skora á forystu sambandsins að hverfa aftur til síns lögboðna hlutverks að vera málsvari sameiginlegra hagsmuna allra sveitarfélaga . Ég skora á forystu sambandsins að beita frekar sínu afli gagnvart stjórnvöldum og fylgja því eftir af fullum þunga að vonir og væntingar íbúanna megi rætast . Vonir um samgöngubætur og uppbyggingu öflugs sveitarfélags með sterkum samfélögum . Því þó íbúum sé treystandi , hefur ekki endilega gilt það sama um stjórnvöld . Höfundur er sveitarstjóri Grýtubakkahrepps . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .